ಶಾಸಕ ಜಮೀರ್ ನಿವಾಸ ಮೇಲೆ ACB ದಾಳಿ ವಿರೋಧಿಸಿ ಅಭಿಮಾನಿಗಳ ಪ್ರತಿಭಟನೆ ಬೆಂಗಳೂರು: ಚಾಮರಾಜಪೇಟೆ ಶಾಸಕ ಜಮೀರ್ ಅಹ್ಮದ್ ಖಾನ್ ನಿವಾಸ ಮೇಲೆ ಎಸಿಬಿ ಅಧಿಕಾರಿಗಳು ದಾಳಿ ನಡೆಸಿದ್ದು, ಪರಿಶೀಲನೆ ನಡೆಸಿದ್ದಾರೆ. ಜಮೀರ್ ನಿವಾಸ ಮಾತ್ರವಲ್ಲದೇ ಅವರಿಗೆ ಸೇರಿದ 5 ಸ್ಥಳಗಳ ಮೇಲೆ ದಾಳಿ ನಡೆಸಲಾಗಿದೆ. ಈ ನಡುವೆ ಜಮೀರ್ ಅವರ ವಿರುದ್ಧ ಎಸಿಬಿ ಅಧಿಕಾರಿಗಳು ದಾಳಿ ನಡೆಸಿರೋದನ್ನು ವಿರೋಧಿಸಿ, ಜಮೀರ್ ಅಭಿಮಾನಿಗಳು ಪ್ರತಿಭಟನೆ ನಡೆಸಿದ್ದಾರೆ. ಇಂದು ಬೆಳ್ಳಂಬೆಳಗ್ಗೆ ಜಮೀರ್ ಅವರ ಕಂಟೋನ್ಮೆಂಟ್ ನಿವಾಸದ ಮೇಲೆ ಎಸಿಬಿ ಅಧಿಕಾರಿಗಳು ದಾಳಿ ನಡೆಸಿದ್ದರು. ಈ ಕುರಿತ ವರದಿಗಳು ಪ್ರಸಾರ ವಾಗುತ್ತಿದ್ದಂತೆ ಜಮೀರ್ ಅಭಿಮಾನಿಗಳು ನಿವಾಸದ ಬಳಿ ಜಮಾವಣೆಗೊಳ್ಳಲು ಆರಂಭಿಸಿದ್ದರು. ಸಾಕಷ್ಟು ಸಂಖ್ಯೆಯಲ್ಲಿ ಸೇರಿದ್ದ ಅಭಿಮಾನಿಗಳು ಬಿಜೆಪಿ ಹಾಗೂ ರಾಜ್ಯ ಸರ್ಕಾರದ ವಿರುದ್ಧ ಘೋಷಣೆ ಕೂಗಿದರು. ಈ ವೇಳೆ ಮಧ್ಯ ಪ್ರವೇಶ ಮಾಡಿದ ಪೊಲೀಸರು, ಅನುಮತಿ ಇಲ್ಲದೇ ಈ ರೀತಿ ಪ್ರತಿಭಟನೆ ಮಾಡಬಾರದು. ನೀವು ಪ್ರತಿಭಟನೆ ಮಾಡಲೇಬೇಕು ಎಂದರೇ ಫ್ರೀಡಂ ಪಾರ್ಕ್ಗೆ ಹೋಗಿ, ಇಲ್ಲಿ ಯಾವುದೇ ಪ್ರತಿಭಟನೆ ಮಾಡದೇ ತೆರಳಬೇಕು ಎಂದು ತಿಳಿ ಹೇಳುವ ಕೆಲಸ ಮಾಡಿದರು. ಈ ಕುರಿತಂತೆ ನ್ಯೂಸ್ಫಸ್ಟ್ನೊಂದಿಗೆ ಮಾತನಾಡಿದ ಜಮೀರ್ ಅಭಿಮಾನಿಗಳು, ಪದೇ ಪದೇ ಜಮೀರ್ ಅವರನ್ನು ಟಾರ್ಗೆಟ್ ಮಾಡಲಾಗುತ್ತಿದೆ. ಆ ಮೂಲಕ ಅವರಿಗೆ ಚಿತ್ರಹಿಂಸೆ ಮಾಡುವ ಕೆಲಸವನ್ನು ಬಿಜೆಪಿ ನಾಯಕರು ಮಾಡ್ತಿದ್ದಾರೆ. ಜಮೀರ್ ಅವರು ಹಿಂದೂ, ಮುಸ್ಲಿಂ ಎಂದು ನೋಡದೆ ಜನರಿಗೆ ಸಹಾಯ ಮಾಡುತ್ತಿದ್ದು, ಅವರಿಗೆ ಈ ರೀತಿ ತೊಂದರೆ ಕೊಡೋದು ಒಳ್ಳೆಯ ಬೆಳವಣಿಗೆ ಅಲ್ಲ. ಜಮೀರ್ ಅವರ ಮೇಲೆ ಐಟಿ, ಇಡಿ, ಎಸಿಬಿ ಅಧಿಕಾರಿಗಳು ಯಾರೇ ದಾಳಿ ಮಾಡಿದ್ರು ಅವರು ಅದರಿಂದ ಗೆದ್ದು ಮುಂದೇ ಬರುತ್ತಾರೆ ಎಂದು ವಿಶ್ವಾಸ ವ್ಯಕ್ತಪಡಿಸಿದರು. ಈ ಹಿಂದೆ ಇಡಿ ಅಧಿಕಾರಿಗಳು ಜಮೀರ್ ನಿವಾಸದ ಮೇಲೆ ದಾಳಿ ಮಾಡಿದ ಸಂದರ್ಭದಲ್ಲೂ ಅಭಿಮಾನಿಗಳು ಪ್ರತಿಭಟನೆ ನಡೆಸಿದ್ದರು.